JY LEES NOU Agterpad toe met 'n Outback
Deur Morne Lombard
2012 Subaru Outback 3.6R Premium.
Die vierde geslag Subaru Outback, veral die 3.6R, seil soos 'n skip op 'n grondpad, sê Morne Lombard.
Ek en my vrou, Shirley, het in 2012 – toevallig die jaar toe my Subaru Outback die eerste keer geregistreer is – begin soek na 'n voertuig waarmee ons grondpaaie kon verken. Ek ry meestal motorfiets, en daarom sou Shirley die motor meer gebruik as ek. Omdat sy kort van statuur is, het ons nooit werklik iets soos 'n tweedehandse Prado, Fortuner of dubbelkajuitbakkie oorweeg nie.
In daardie stadium het ek selfs 'n Renault Duster oorweeg, maar ek het ook goeie dinge van Subaru gehoor. My vriende se raad was egter dat ek die Outback bo die Forester kies. My werktuigkundige het spesifiek die Outback 3.0 aanbeveel omdat daardie model se H6-enjin glo die betroubaarste van al Subaru se enjins is en boonop 'n ketting vir die tydreëling gebruik eerder as 'n band, wat vinniger verweer.
Dit het my jare geneem om die regte Outback op te spoor, want hulle is betreklik skaars. Elke keer as ek dink ek het hom gekry, dan het ek óf die bod verloor óf ek was net-net te laat met my oproep.
In 2017 het ek besluit om my soektog na die ideale enjin te verbreed deur ook die nuwer – en hopelik verbeterde – 3.6-model te oorweeg, hoewel ek huiwerig was vir die hoër brandstofverbruik.
Toe, in Julie 2019, kom ek gelyktydig op twee 3.6's af – die een in Gauteng en die ander in die Kaap.
Ek het 'n goeie vriend wat in Gauteng woon, gevra om die een naby hom te toetsbestuur terwyl en na die een hier in die Kaap gaan kyk het. Ons het ons bevindings vergelyk, en uiteindelik het ek op die Kaapse Outback besluit.
As 'n mens in ag neem hoe oud die Outback is, is ek beïndruk met die hoë vlak van tegnologie binnelangs. Hy is ook ruim binne en daar is meer beenspasie as in die Duster wat ek oorspronklik oorweeg het – selfs 'n Fortuner het minder beenruimte, veral agterlangs.
Ek, Shirley en ons dogter, Anika, neem dikwels ons honde, Lyla en Tjoppie ('n africanis en 'n jack russell) saam op vakansie. Dan is daar nie genoeg plek vir al ons bagasie nie en dus oorweeg ek om 'n Thule-dakboks te laat aanbring. Ek wil ook 'n seil laat sny om die bagasieruim te beskerm teen die honde se naels, en 'n vragnet hang tussen Anika en die diere. En laastens wil ek 'n 12 V-kragsok laat aanbring in die bagasieruim sodat ons 'n ys-vrieskassie kan saamneem wanneer ons gaan kamp.
Dit het my jare geneem om die regte Outback op te spoor, want hulle is betreklik skaars.
GESINSVOERTUIG. Die Lombards was onlangs op 'n blommetoer wat Sutherland, Williston, Fraserburg, Calvinia, Garies, Hondeklipbaai en Vanrhynsdorp ingesluit het. Morne vertel sy ouers se Audi Q3 het gespook om by sy Subaru by te bly.
Die 3.6-enjin trek lekker sterk en dis nooit 'n wroeging om stadige verkeer teen 'n lang bult verby te steek nie – wettig, natuurlik. Die petrolpedaal verlei my soms en dan trap ek hom té diep weg. In die stad sien ek byvoorbeeld niks minder as 12,8 l/100 km nie – soms styg dit tot by 14,8 l/100 km – en die beste verbruik tot op hede was op die langpad toe ek 10,2 l/100 km gekry het.
Ek wou die standaardbande vervang met BFGoodrich Advantage T/A Sport-bande, maar die agente bring blykbaar nie die korrekte grootte vir my Outback na Suid-Afrika nie. Daarom het ek op Continental se veelterreinbande besluit wat hulle goed van hulle taak kwyt. Ek gly nie op nat teer óf grond rond nie, en hulle het boonop 'n mooi profiel en loopvlak wat my Outback houding gee.
Gepraat van houding: Ons het gaan blomme kyk in die Namakwa- nasionale park en moes onder meer die sandpad in die kusgedeelte van die park neem. Mense het my gewaarsku dat die Outback nie die mas sou opkom nie, maar ek het moeiteloos deur die sand geseil. Die monde van die manne in die hardebaard-viertrekvoertuie het behoorlik oopgehang toe hulle my sien. Ek moet bieg my Outback se pens het op die hoë middelmannetjie geskuur, en ek verneem sommige eienaars verleng die vering met 50 mm vir beter grondvryhoogte, maar dis nie vir my belangrik nie en ek sou eerder die plastiekpensplaat met 'n aluminiumplaat vervang.
PASSASIERPLESIER. Tjoppie en Lyla ry graag saam in die bagasieruim, maar hulle gaan eersdaags moet opskuif en plek maak vir 'n ys-vrieskassie. Die tegnologie is indrukwekkend as 'n mens die Subaru se ouderdom in ag neem. Hier is 'n elektroniese handrem (bo regs) en 'n aansitterknop wat 'n mens met nuwer voertuie vereenselwig.
Geen voertuig is perfek nie en ek het 'n paar probleempies ondervind met my Outback. Kort nadat ek hom gekoop het, het die voertuig in sogenaamde limp mode gegaan. My plaaslike Subaru-handelaar se toets was oppervlakkig en hulle het my na 'n Bosch-agentskap verwys wie se omvattende toets getoon het die brandstoftenksensor is die sondaar.
Met die koopslag het ek ook die agterste skokbrekers teen 'n billike prys laat vervang met KYB-hoëwerkverrigting-skokbrekers.
Nadat ek 'n té swaar sleepwa gehaak het, het 'n hoëtreksterktebout in 'n agterste stutveer afgebreek. Subaru het nie voorraad van die bout nie en hulle het 'n vervanging uit Japan bestel. Dis nou vier maande later en ek wag steeds vir daai bout! Intussen het ek 'n swakker graad 8-hoëtreksterktebout laat aanbring om my deur te sien totdat die voorgeskrewe graad 10-bout opdaag.
Reeks: Subaru H6 EZ36
Silinders: Ses, plat uitleg
Kapasiteit: 3 630 cc
Brandstoftoevoer: Veelpunt-brandstofinspuiting, petrol
Lugtoevoer: Gewoon, geen turboaanjaer
Nokas: Twee oorhoofse nokasse (DOHC)
Kleppe: 24 kleppe met outomaties-verstelbare tydreëling (VVT)
Boor en slag: 92 mm en 91 mm
Maksimumrevolusies: 6 400 r.p.m.
Verkoeling: Water Ratkas: 5 spoed-outomaties
Fabrikaat en model: Subaru Outback 3.6R Premium
Eerste registrasiedatum: Augustus 2012
Odometerlesing nou: 136 726 km
Maksimumkrag toe: 191 kW @ 6 000 r.p.m.
Maksimumkrag nou: 181 kW @ 5 879 r.p.m.*
Maksimumwringkrag toe: 350 Nm @ 4 400 r.p.m.
Maksimumwringkrag nou: 355 Nm @ 2 581 r.p.m.*
Gewig toe: 1 610 kg
Gewig nou: 1 610 kg
Krag-tot-gewigverhouding toe: 0,1186 kW/kg
Krag-tot-gewigverhouding nou: 0,1124 kW/kg
Brandstofverbruik toe: 10,6 l/100 km
Brandstofverbruik nou: 10,2 l/100 km
Koopprys toe: R489 000 (2011)
Waarde nou: R209 000**
Verskil: -57,26% *
Getoets deur Dynotech in Kaapstad
** Gegrond op cars.co.za se pryse
Ja, maar hou in gedagte dat Subaru nie alle onderdele aanhou nie. Sommige handelaars is ook traag om te help, maar ek moet noem dat nie alle Subaru-handelaars so vrot is nie. Wees wel bereid om 'n onafhanklike werktuigkundige te ondersteun. Gelukkig is daar hulp op Subaru-internetforums wat een naby jou kan aanbeveel.
Andersins is ek baie tevrede met my Outback en ek sal enigeen aanbeveel om een tweedehands te koop. Hulle herverkoopwaarde is nie besonder goed nie en jy kan dus baie kar kry vir betreklik min geld. Ek kon my 2012-model se prys afstry tot R173 000 en ek verneem hulle het nuut byna 'n halfmiljoen rand gekos.
Ek het soveel vertroue in my Outback nadat die enkele haakplekke uitgestryk is dat ons binnekort tot in Etosha gaan ry – Tjoppie en Lyla sal by my ouers in Port Elizabeth moet bly – en van daar af na die Kgalagadi-oorgrenspark.
My Outback roer my siel. Elke keer as ek in hom klim, wil ek iewers ver heen ry, soos die keer toe ons net vir die middag uit Durbanville deurgeskiet het na die Tankwa-padstal in die Karoo vir 'n braai – 'n retoer van amper 400 km – bloot omdat dit so lekker is om grondpad met 'n Subaru Outback te ry.
Hierdie is die tweede van 'n reeks artikels wat fokus op ouer voertuie en spesifiek hoe hulle deesdae vergelyk met toe hulle nuut was.
Die Subaru Outback van die Ry & Sleep-leser Morne Lombard van Durbanville is onder ons vergrootglas, en ons nooi jou om jou eie ryding oop te stel vir eerlike kritiek.
Nes met Morne se Subaru sal ons vir die kragleweringstoets betaal en die argief naslaan vir jou ryding se oorspronklike spesifikasies.